Raja merkitty karttaan vihreällä. Rajanylityspaikat merkitty tummanpunaisilla ympyröillä.
**Meksikon ja Yhdysvaltain raja** on valtionraja, joka erottaa Yhdysvallat ja Meksikon. Raja kulkee noin 3 145 kilometrin matkan länsi–itä-suuntaisesti Tyynenmeren rannikolta Meksikonlahteen. Sen lisäksi rajaan kuuluu merta 27 kilometriä Tyynellämerellä ja 19 kilometriä Meksikonlahdella.

Rajan kulku
-----------

Raja-alue kaupunkeineen
Meksikon ja Yhdysvaltain raja kulkee suurimmaksi osaksi Rio Granden jokea pitkin. Joen mutkittelu aiheuttaa vaikeuksia rajan tarkan mitan määrittämisessä, minkä vuoksi kansainvälisen raja- ja vesikomission antaman virallisen pituuden lisäksi eri organisaatiot antavat pituudesta erilaisia lukuja. Lännen autiomaissa rajaa merkitsevät valkoiset pylväät. Suuri osa rajasta on teiden tavoittamattomissa.

Rajan pohjoispuolella ovat Kalifornian, Arizonan, New Mexicon ja Texasin osavaltiot. Rajan korkein kohta on noin 2 400 metrissä Chisosvuorilla.

Rajanylitys
-----------

Rajan ylittävä kävelysilta Tijuanan (oik.) kohdalla.
Vuonna 2016 Meksikosta tuli Yhdysvaltoihin 16 kävelysillan kautta rajan yli laillisesti 42 miljoonaa ihmistä. Meksikon kansalaiset voivat anoa rajanylityskorttia, joka sallii heidän tulla Yhdysvaltoihin väliaikaisesti. Kortti on aikuisella voimassa 10 vuotta.

Rajaesteet
----------

Maisemaa halkova raja-aita rajan länsipäässä. Oikealla Meksikon puolella sijaitseva Tijuana, vasemmalla San Diego Yhdysvalloissa.
*Pääartikkeli: Meksikon ja Yhdysvaltain raja-aita*
Rajalla on nykyisin noin 1000 kilometrin pituudelta turva-aitaa, eli noin kolmasosan koko rajan pituudesta. Aitaa on rakennettu 1990-luvulta alkaen, ja sitä laajennettiin etenkin George W. Bushin presidenttikaudella mutta myös Barack Obaman kaudella. Aidan rakentaminen on maksanut yli kaksi miljardia dollaria. Aidasta noin puolet on keskimäärin viisi metriä korkeaa ja tarkoitettu jalankulkijoiden pysäyttämiseen. Tätä aitaa on kolmea tyyppiä: metallilevyä, kaltereita ja metalliverkkoa. Loput aidasta on noin metrin korkuista ja tarkoitettu autojen pysäyttämiseen. Aidan ensimmäinen pätkä alkaa noin 25 kilometriä Rio Granden suusta sisämaahan. Teksasin kohdalla aitaa on vain vähän. Tyynenmeren rannalla Tijuanan pohjoispuolella aita ulottuu 90 metrin verran mereen.

Yhdysvaltalaisia rajavalvojia Kaliforniassa
Rajavalvonta Yhdysvaltain puolella on tarkkaa, minkä johdosta luvattomat rajanylittäjät joutuvat kiertämään aavikoiden kautta. Meksikon puolella rajaa ei valvota kovinkaan tarkasti. Huhtikuussa 2018 rajavalvojien avuksi alettiin siirtää Yhdysvaltain kansalliskaartin joukkoja.

Yhdysvaltain presidentti Donald Trump allekirjoitti vuonna 2017 asetuksen, jolla hän määräsi rajamuurin rakentamisen. Muurilla Trump halusi pysäyttää huumeiden ja rikollisuuden tulon sekä laittoman maahanmuuton Yhdysvaltoihin. Hän aikoi maksattaa rakentamisen Meksikolla. Muurin on tarkoitus kattaa nekin alueet, joille nykyinen raja-aita ei ulotu. 
Muuria rakennettiin tammikuuhun 2021 saakka, jolloin Trumpin seuraaja Joe Biden keskeytti sen rakentamisen heti aloitettuaan presidenttinä.

Katso myös
----------

* Meksikon ja Yhdysvaltain suhteet

Lähteet
-------

1. 1 2  THE WALL: How long is the U.S.-Mexico border? *USA Today*.  20.9.2017. Viitattu 1.4.2018.
2. 1 2  Dennis Wagner: A 2,000-mile journey in the shadow of the border wall *USA Today*. Viitattu 1.4.2018.
3. 1 2  Rosalina Nieves: The places where thousands cross the US-Mexico border on foot each day  31.5.2017. CNN. Viitattu 1.4.2018.
4. ↑  Kelly Chen, Bernadette Tuazon, Benazir Wehelie: What the US-Mexico border looks like before Trump's wall  25.1.2017. CNN. Viitattu 1.4.2018.
5. 1 2 3 4  Tuomas Rimpiläinen: Yhdysvallat on aidannut Meksikon-rajaansa jo 1000 kilometriä – seurasimme muuria mereltä erämaahan *Aamulehti*.  5.2.2017.  Arkistoitu 2.4.2018. Viitattu 1.4.2018.
6. ↑  Kansalliskaartin joukkoja alkaa siirtyä Yhdysvaltain ja Meksikon rajalle – Trump vaatinut kymmenkertaista määrää *Ilta-Sanomat*.  7.4.2018. Viitattu 7.4.2018.
7. ↑  Marika Kataja-Lian: Nyt se vahvistui: Trump määräsi muurin Yhdysvaltain etelärajalle *Yle uutiset*.  25.1.2017. Viitattu 1.4.2018.
8. ↑  Tom Kankkonen: Presidentti Biden lähti ensitöikseen purkamaan Trumpin maahanmuuttorajoituksia – rajamuurin rakentaminen keskeytyy *Yle uutiset*.  21.1.2021. Viitattu 22.1.2021.

Aiheesta muualla
----------------

* Kuvia tai muita tiedostoja aiheesta **Meksikon ja Yhdysvaltain raja** Wikimedia Commonsissa